એવી જ રીતે, લતા મંગેશકરે જ્યારે ‘અય મેરે વતન કે લોગો, જરા આંખોમેં ભર લો પાની જો શહીદ હુએ હૈં ઉનકી જરા યાદ કરો કુરબાની’ ગીત ગાયું હતું ત્યારે પણ નેહરુ એ સાંભળીને રડી પડ્યા હતા. આ દેશભક્તિ ગીત પણ હિન્દી સાહિત્યના દિગ્ગજ કવિ પ્રદીપજીએ જ લખ્યું હતું. ૧૯૬૨ના ભારત-ચીન યુદ્ધ બાદ દેશભક્તોનું મનોબળ વધારવા માટે કવિ પ્રદીપજીએ આ ગીત લખ્યું હતું અને ૧૯૬૩ની ૨૭ જાન્યુઆરીની સાંજે દિલ્હીના નેશનલ સ્ટેડિયમમાં ખાસ કાર્યક્રમમાં લતા મંગેશકરે તે ગાયું હતું. એ વખતે નેહરુ ઉપરાંત એમની કેબિનેટના તમામ પ્રધાનો ઉપરાંત દિલીપ કુમાર, દેવ આનંદ, રાજ કપૂર, રાજેન્દ્રકુમાર, ગાયક મોહમ્મદ રફી, સંગીતકાર-ગાયક હેમંતકુમાર જેવા ફિલ્મ ઈન્ડસ્ટ્રીના દિગ્ગજો પણ હાજર રહ્યા હતા, પણ પ્રદીપજી પોતે હાજર નહોતા. ત્યારબાદ, ૨૧મી માર્ચ, ૧૯૬૩ના રોજ નેહરુ મુંબઈ ગયા હતા અને આર. એમ. હાઈસ્કૂલમાં આયોજિત એક કાર્યક્રમમાં હાજરી આપી હતી ત્યારે કવિ પ્રદીપ પણ ત્યાં હાજર હતા અને એમણે નેહરુ માટે આ ગીત ગાયું હતું અને કવિતાની હાથથી લખેલી નકલ એમને ભેટ આપી હતી.